1. **ระดับปริญญาตรี**

การพัฒนาหลักสูตรข้ามสาขาวิชาในระดับปริญญาตรี

การพัฒนาหลักสูตรข้ามสาขาวิชาโดยจัดให้มีการเรียนการสอนข้ามสาขาวิชาเป็นการเปิดโอกาสให้นิสิตได้ศึกษาในสาขาวิชาอื่นที่เกี่ยวข้องเพิ่มอีก 1 สาขาวิชา นอกเหนือจากสาขาวิชาเฉพาะที่ได้เลือกเข้าศึกษาโดยตรง อันจะช่วยพัฒนาคุณภาพของบัณฑิตจุฬาฯ ให้เป็นทั้งผู้รู้ลึกและรู้รอบอันจะเป็นประโยชน์อย่างยิ่งต่อการประกอบอาชีพหรือการศึกษาต่อในระดับที่สูงขึ้น แนวทางการจัดทำหลักสูตรข้ามสาขาวิชาเป็นลักษณะของการจัดกลุ่มรายวิชาให้นิสิตเลือกเรียน ทั้งนี้อาจเป็นกลุ่มวิชาของคณะเดียวกันหรือกลุ่มวิชาต่างคณะ การจัดการเรียนการสอนในหลักสูตรข้ามสาขาวิชาในระดับปริญญาตรีนั้น มหาวิทยาลัยตะหนักถึงข้อจำกัดในการบริหารจัดการหลักสูตร โดยเฉพาะอย่างยิ่งในการจัดตารางสอนตารางสอบ แต่เพื่อประโยชน์ต่อนิสิตและคุณภาพของบัณฑิตจุฬาฯ คณะต่างๆ น่าจะร่วมมือกันในการปรับการจัดตารางสอนตารางสอบให้เอื้อต่อการเรียนการสอนข้ามสาขาวิชาให้ได้มากที่สุด การพัฒนาหลักสูตรข้ามสาขาวิชามีวัตถุประสงค์เพื่อให้นิสิตได้มีโอกาสศึกษา ศาสตร์อื่นที่เกี่ยวข้อง โดยส่งเสริมให้คณะที่มีความพร้อมพัฒนาหลักสูตรที่เอื้อต่อการเรียนการสอนข้ามสาขาวิชา และ/หรือจัดกลุ่มรายวิชาให้นิสิตที่สนใจมาเลือกเรียนเป็นวิชาโทได้ โดยมีเป้าหมายเพื่อให้คณะต่างๆ ที่มีความพร้อมพัฒนาหลักสูตรระดับปริญญาตรีที่มีการเรียนการสอนข้ามสาขาวิชาและ/หรือจัดกลุ่มวิชาโทสำหรับนิสิตนอกสาขาวิชา/นอกคณะ

**รูปแบบหลักสูตรที่มีการเรียนการสอนข้ามสาขาวิชา**

**โครงสร้างหลักสูตร**

จำนวนหน่วยกิตรวมตลอดหลักสูตร ไม่น้อยกว่า           120          หน่วยกิต (หลักสูตร 4 ปี)

1. หมวดวิชาศึกษาทั่วไป ไม่น้อยกว่า  **30  หน่วยกิต**

1.1 กลุ่มวิชาสังคมศาสตร์ 3              หน่วยกิต

* 1. กลุ่มวิชามนุษยศาสตร์ 3              หน่วยกิต
	2. กลุ่มวิชาวิทยาศาสตร์และคณิตศาสตร์ 3              หน่วยกิต
	3. กลุ่มวิชาสหศาสตร์ 3              หน่วยกิต
	4. กลุ่มวิชาภาษา  ไม่น้อยกว่า 6             หน่วยกิต
	5. กลุ่มวิชาศึกษาทั่วไปกลุ่มพิเศษ 6             หน่วยกิต

2 **หมวดวิชาเฉพาะ** ไม่น้อยกว่า   **84 หน่วยกิต**

 2.1 วิชาพื้นฐาน ไม่น้อยกว่า \_ \_ \_ \_ หน่วยกิต

 2.2 วิชาเอก

(สาขาวิชาที่เลือกเข้าศึกษาโดยตรง/สาขาวิชาเฉพาะ) ไม่น้อยกว่า 30 หน่วยกิต

2.3**วิชาโท (กลุ่มวิชาในศาสตร์/สาขาวิชาที่เกี่ยวข้อง) ไม่น้อยกว่า 15 หน่วยกิต**

3. **หมวดวิชาเลือกเสรี** ไม่น้อยกว่า  **6 หน่วยกิต**

**วิธีดำเนินการ**

1. **การจัดกลุ่มวิชาโทเพื่อการปรับปรุงหลักสูตร**

ในกรณีที่คณะประสงค์จะปรับปรุงหลักสูตรของคณะให้เป็นหลักสูตรข้ามสาขาวิชา คณะจะต้องปรับปรุงหลักสูตรให้มีโครงสร้างหลักสูตรที่มีจำนวนหน่วยกิตกลุ่มวิชาโทไม่น้อยกว่า 15 หน่วยกิต เพื่อเปิดโอกาสให้นิสิตได้เรียนรายวิชาต่างสาขาวิชา (ในคณะหรือนอกคณะ) ที่จะทำให้นิสิตมีความรู้รอบอันจะเป็นประโยชน์ต่อการประกอบอาชีพหรือศึกษาต่อในระดับสูง ทั้งนี้คณะจะต้องประสานความร่วมมือกับคณะที่เกี่ยวข้องในการพิจารณาคัดเลือกกลุ่มวิชาโทจากต่างคณะหรือต่างสาขาวิชาที่มีความเชื่อมโยงหรือสัมพันธ์กับศาสตร์ในคณะของตนเอง

1. **การจัดกลุ่มวิชาโทสำหรับนิสิตนอกสาขาวิชา/นอกคณะ**

ในกรณีที่คณะมีความพร้อมที่จะให้บริการ แต่ไม่ประสงค์จะปรับปรุงหลักสูตรของคณะ ให้ดำเนินการคัดเลือกรายวิชาเพื่อนำมาจัดเป็นกลุ่มวิชาโท (ไม่น้อยกว่า 15 หน่วยกิต) สำหรับนิสิตนอกสาขาวิชาหรือนอกคณะ โดยมีข้อกำหนดว่ากลุ่มวิชาโทต้องมีความสัมพันธ์และเกี่ยวข้องกับศาสตร์หรือสาขาวิชาของหลักสูตรในคณะของตนเอง ซึ่งจะเป็นประโยชน์ต่อการประกอบอาชีพหรือศึกษาต่อในระดับสูง คณะต้องกำหนดรายวิชาบังคับและรายวิชาเลือกไว้อย่างชัดเจน โดยรายวิชาบังคับจะต้องเป็นรายวิชาพื้นฐานในศาสตร์หรือสาขาวิชาที่เกี่ยวข้อง ส่วนรายวิชาเลือกเป็นการเสริมความรู้รายวิชาพื้นฐานให้กว้างขวางยิ่งขึ้น ทั้งนี้รายวิชาที่นำมาจัดเป็นกลุ่มวิชาโทไม่ควรเป็นรายวิชาที่มีเงื่อนไขรายวิชาที่ต้องสอบผ่าน (Prerequisite)